ET Euroopa Liidu Teataja L 327/103

KOMISJONI SOOVITUS (EL) 2016/2115,

1. detsember 2016,

delta-9-tetrahüdrokannabinooli, selle eellasainete ja muude kannabinoidide toidus esinemise seire kohta

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut, eriti selle artiklit 292,

ning arvestades järgmist:

(1) Toiduahelas olevaid saasteaineid käsitlev Euroopa Toiduohutusameti (edaspidi „EFSA“) komisjon (edaspidi „CONTAM-komisjon“) võttis vastu teadusliku arvamuse tetrahüdrokannabinooli esinemise kohta piimas ja muudes loomset päritolu toitudes (1).

(2) Tetrahüdrokannabinool, täpsemalt delta-9-tetrahüdrokannabinool (Δ9-THC) on kõige olulisem kanepitaimes Cannabis sativa sisalduv koostisaine. EFSA kehtestas akuutse standarddoosi 1 μg Δ9-THC kehamassi kilogrammi kohta.

(3) Δ9-THC esinemise kohta loomset päritolu toidus on väga vähe andmeid ning samuti on vähe andmeid selle ülekandumise kohta söödast loomset päritolu toitu. Seepärast on vaja koguda rohkem andmeid kõnealuse aine esinemise kohta sellises loomses toidus, mille puhul on tõendeid selle kohta, et toidu saamiseks kasutatud loomi on söödetud kanepit sisaldava või kanepist saadud söödamaterjaliga.

(4) Lisaks on vaja rohkem andmeid Δ9-THC esinemise kohta kanepist saadud toitudes ning kanepit sisaldavates või kanepist saadud koostisosi sisaldavates toitudes. Samuti on asjakohane võimaluse korral analüüsida mittepsühhoaktiivseid eellasaineid: delta-9-tetrahüdrokannabinoolhappeid (2-COOH-Δ9-THC, mille tähis on Δ9-THCA-A ning 4-COOH-Δ9-THC, mille tähis on Δ9-THCA-B) ja muid kannabinoide (nagu delta-8-tetrahüdrokannabinool (Δ8-THC), kannabinool (CBN), kannabidiool (CBD) ja delta-9-tetrahüdrokannabivariin (Δ9-THCV).

(5) Seega on asjakohane anda soovitus Δ9-THC, selle eellasainete ja muude kannabinoidide toidus esinemise seireks,

ON VASTU VÕTNUD JÄRGMISE SOOVITUSE:

1) Liikmesriigid peaksid toidukäitlejate ja teiste huvitatud isikute aktiivsel osalusel tegema seiret delta-9-tetrahüdrokannabinooli (Δ9-THC) esinemise kohta loomset päritolu toidus ning delta-9-tetrahüdrokannabinooli (Δ9-THC) ja selle mittepsühhoaktiivsete eellasainete delta-9-tetrahüdrokannabinoolhapete (2-COOH-Δ9-THC, mille tähis on Δ9-THCA-A ning 4-COOH-Δ9-THC, mille tähis on Δ9-THCA-B) ja muude kannabinoidide (nagu delta-8-tetrahüdrokannabinool (Δ8-THC), kannabinooli (CBN), kannabidiooli (CBD) ja delta-9-tetrahüdrokannabivariini (Δ9-THCV) esinemise kohta kanepist saadud toitudes ning kanepit sisaldavates või kanepist saadud koostisosi sisaldavates toitudes. Seire tegemiseks loomset päritolu toidu puhul peaksid olemas olema tõendid selle kohta, et kõnealuse loomset päritolu toidu saamiseks kasutatud loomi on söödetud kanepit sisaldava või kanepist saadud söödamaterjaliga.

2) Kontrollitavast partiist võetud proovide representatiivsuse tagamiseks peaksid liikmesriigid järgima proovivõtu korda, mis on sätestatud komisjoni määruses (EÜ) nr 401/2006 (2).

3) Seireks kasutatav eelistatav analüüsimeetod on kromatograafiline eraldamine koos massispektromeetriaga (LC-MS või GC-MS) pärast asjakohast puhastamisstaadiumi (vedelik-vedelik-ekstraktsioon (LLE) või tahkefaasekstraktsioon (SPE)). Eelistada tuleks kromatograafilisi meetodeid, mille abil on võimalik kanepit sisaldavates toiduainetes eraldi kindlaks teha Δ9-THC, selle eellasained ja muud kannabinoidid.

4) Liikmesriigid, toidukäitlejad ja teised huvitatud isikud peaksid tagama, et analüüsitulemusi esitatakse EFSAle regulaarselt ning hiljemalt 2018. aasta oktoobriks EFSA andmevormil kooskõlas EFSA juhistega toidu ja sööda standardproovi kirjelduse kohta (3) ja EFSA täiendavate erinõuetega aruannete esitamise kohta.

Brüssel, 1. detsember 2016 Komisjoni nimel komisjoni liige Vytenis ANDRIUKAITIS

(1) Toiduahelas olevaid saasteaineid käsitlev Euroopa Toiduohutusameti teaduslik komisjon, 2015. Scientific Opinion on the risks for human health related to the presence of tetrahydrocannabinol (THC) in milk and other food of animal origin. EFSA Journal (2015); 13(6):4141, 125 lk doi:10.2903/j.efsa.2015.4141.

(2) Komisjoni 23. veebruari 2006. aasta määrus (EÜ) nr 401/2006, milles sätestatakse proovivõtu- ja analüüsimeetodid mükotoksiinide sisalduse ametlikuks kontrolliks toiduainetes (ELT L 70, 9.3.2006, lk 12).

(3) http://www.efsa.europa.eu/en/data/toolbox